Lisbeth L. Petersen

Lisbeth Beate Lindenskov Petersen (1939–2024) var en færøysk politiker. Hun ble en av de første kvinnene som nådde de fremste posisjonene i færøysk politikk, som borgermester i Tórshavn, medlem av det færøyske Lagtinget og det danske Folketinget og partileder i Sambandsflokkurin.

 Familie og yrke 
Hun vokste opp i Tórshavn som datter av Rachel, født Fonsdal, og Georg L. Samuelsen. Faren var redaktør i Dimmalætting, som var et talerør for Sambandsflokkurin. Både farfaren Andrass Samuelsen og farbroren Trygve Samuelsen var formenn i Sambandsflokkurin.

Hun gikk realskolen i Tórshavn og gymnaset i Bagsværd utenfor København. Faren frarådet henne en karrière som journalist, så hun begynte som ekspeditør i en klesforretning. I 1959 begynte hun å studere ved Handelshøjskolen i København og arbeide som kontorassistent i SAS, men flyttet tilbake til Færøyene året etter, da hun giftet seg med maskinist Jákup Petersen.

Ektemannen seilte i den danske handelsflåten, så hun var vekselvis hjemmeværende og sekretær ved advokatkontorer i Tórshavn. Fra 1980 til hun ble borgermester i Tórshavn, var hun prosjektsekretær ved Føroya Fornminnissavn.

 Politisk arbeid 
Hun meldte seg tidlig inn i Sambandsflokkurins velgerforening i Tórshavn. I 1970-årene ble likestilling mellom kjønnene aktualisert, og flere kvinner gikk inn i færøysk politikk. Fra 1982 til 1987 var Petersen partisekretær i Sambandsflokkurin.

I 1984 stilte hun for første gang til valg, og ble valgt inn i kommunestyret i Tórshavn. Hun ble Sambandsflokkurins første kvinnelige representant i kommunestyret, og ble i forhandlingene tilbudt posten som Tórshavns borgermester. Petersen foretrakk postene som viseborgermester og formann i sosialutvalget. Etter valget i 1992 ble hun Tórshavns første kvinnelige borgermester. Sambandsflokkurin gikk frem ved valget i 1996, men det ble dannet et flertall utenom partiet.

Petersen var innvalgt på Lagtinget fra Suðurstreymoy fra 1990 til 2008. Hun fikk en sentral rolle i Sambandsflokkurin etter valgseieren under bankkrisen på Færøyene i 1994. Hun kunne ha blitt Færøyenes lagmann (regjeringssjef) i 1994, men de samarbeidende partiene i kommunestyret ble ikke enige om hennes etterfølger som borgermester, så regjeringsoppdraget gikk til Edmund Joensen.

I sin første lagtingsperiode arbeidet hun mest med samferdsels-, justis-, sosial- og helsespørsmål, og satt deretter i Lagtingets finanskomité. Hun var særlig engasjert i samarbeidet med Island og Grønland, og hun var medlem av Lagtingets delegasjon til Vestnordisk råd (tidligere Vest-Nordens parlamentariske samarbeidsråd) 1990–2002 og formann i rådets presidium i årene 1993–1994 og 1996–1997. Petersen var formann i Sambandsflokkurins hovedstyre og lagtingsgruppe 2001–2004.

Petersen var valgt til det danske Folketinget fra Færøyene 2001–2005 og sluttet seg til Venstres folketingsgruppe.

Petersen kunngjorde på kvinnedagen den 8. mars 2007 at hun ville trekke seg tilbake fra politikken. I 2014 meldte hun seg ut av Sambandsflokkurin i protest mot Kaj Leo Johannesens andre regjerings politiske linje.

Lisbeth L. Petersen var største enkeltaksjonær da Samuelsen-familien solgte seg ut av Dimmalætting i 2010. Hennes sønn Georg L. Petersen ble redaktør i Dimmalætting i 2015.

 Utmerkelser 
Lisbeth L. Petersen ble ridder av Dannebrogordenen i 1995.

 Referanser 

Kategori:Færøyske lagtingsmedlemmer
Kategori:Folketingsmedlemmer for Færøyene
Kategori:Borgermestre i Tórshavn
Kategori:Riddere av Dannebrogordenen
Kategori:Personer fra Tórshavn
Kategori:Portal:Færøyene/artikler